贈楊尉送湫水
作者：李石
朝代：宋

paragraphs: 天上妥雨水鳴渠，一龍任責固有餘。
今年水來雨不集，彭民不及江中魚。
以堰致水高百尺，靈湫在淵爍紅日。
彭民怨龍不怨人，龍則有職誰之失。
九峯仙官梅子真，豢龍有術龍不嗔。
去年作堰今請湫，二者兼得蘇彭民。
東湖別駕但捧腹，卧聽蕭蕭響疎竹。
往來莫便輕泥塗，軟脚有酒爲君沽。